Prof.prim.dr.sc. Branko Kolarić, liječnik specijalist i primarijus epidemiologije, rođen je u Zagrebu 1973. godine gdje je i završio obrazovanje do stupnja doktora znanosti. Doktorirao je iz područja epidemiologije HIV infekcije u Hrvatskoj. Profesionalno se usavršavao u Imperial College London (matematičko modeliranje epidemija zaraznih bolesti), Erasmus programima (regresijske analize, prostorna epidemiologija) te Europskom centru za sprečavanje i kontrolu bolesti (interventna epidemiologija, analiza vremenskih serija). Redoviti je profesor epidemiologije Medicinskog fakulteta Sveučilišta u Rijeci, ravnatelj Nastavnog zavoda za javno zdravstvo „Dr. Andrija Štampar“ i voditelj Referentnog centra Ministarstva zdravstva za zaštitu zdravlja starijih osoba. Znanstveni i stručni interesi su mu teorijska epidemiologija, interventna epidemiologija i gerontologija. Mentor je i trener u edukaciji iz interventne epidemiologije Europskog centra za sprečavanje i kontrolu bolesti. Autor je u 75 znanstvenih radova i poglavlja u 20 stručnih/znanstvenih knjiga. Pod njegovim mentorstvom doktoriralo je petero studenata, a završne i diplomske radove uspješno je obranilo 30 studenata. Kao suradnik ili voditelj sudjelovao je u 14 znanstvenih i stručnih projekata. Recenzirao je radove za 27 znanstvenih časopisa. Bio je i recenzent u dva poziva za europske znanstvene projekte (FP7 i Horizon 2020). Redoviti je član Akademije medicinske znanosti Hrvatske i član Hrvatskog liječničkog zbora.